Varebiler fra hele Nordjylland er blevet udsat for tyverier gennem den seneste periode.

De seneste uger har der været en række af indbrud i forskellige nordjyske byer. Det er varebiler, som det er gået ud over, og gerningsmændene er endnu ikke blevet fundet. Senest var det i Nørager . Derfor er Nordjyllands Politi i øjeblikket i gang med en efterforskning. - Tyvene er gået målrettet efter værktøj og Nordjyllands Politi efterforsker bredt i forhold til at følge op på anmeldelserne og om muligt koble dem sammen. - Samtidig med efterforskningen vil vi også gerne være med til at forebygge, at det sker igen, siger politikommissær Ulf Munch Sørensen. Nogle af byerne der har haft ubudne gæster er Østervrå, Arden, Aars og Aalestrup, og fælles for alle steder er, at fremgangsmåden er den samme. Gerningspersonen borer hul i døren til varevognen og klipper en wire over, og så er der adgang til værktøjet i varebilerne. Nu kommer Nordjyllands Politi med en række opfordringer til håndværkere, så man kan forsøge at minimere risikoen for at blive den næste i rækken af indbrudsramte. Parkering: - Hvis det er muligt, så parker bilen på et aflåst område – gerne med overvågning, eller et sted, hvor der er meget belysning, og hvor mange kan se bilen. Du kan også gøre det sværere for tyven ved at parkere, så der ikke er adgang til bag- og sidedør og sørge for, at der ikke er adgang til bilens varerum via kabinen. - Undgå at have firmabiler parkeret synligt på privatadresser i fx weekender, hvor der ingen er hjemme på adressen. - Hvis du parkerer i længere tid, så tag dyrt udstyr ud af bilen. Tiltag i bilen Du kan også nedsætte risikoen for indbrud i din varebil ved at: - afblænde bilruder, så der ikke kan ses ind i varerummet - montere en tyverialarm i bilen - montere gitre bag eventuelle ruder i bilen - montere sikringsskabe i varerummet - deaktivere knappen til at låse varerummet op i førerkabinen - montere ekstra låseordninger på side– og bagdøre. Afstætning af tyvekosterne Du kan nedsætte værdien af tyvekoster, og gøre det svært for tyven at komme af med dem, ved at: - gravere eller markere dit udstyr med firmanavn - installere en GPS-tracker i udstyr, som er egnet til det - sætte klistermærker på bilen, der viser at der er installeret tyverialarm og at udstyret er fjernet eller mærket – både på dansk og engelsk - tage fotos af udstyr og notere serienumre. Når politiet har fundet stjålet udstyr, er det nemmere at finde gerningsstedet og få gerningsmanden dømt. Husk også at ajourføre lister over udstyr. Hvis man ser noget mistænkeligt i sagerne, kan politiet kontaktes på telefon 114.